Nimin-a Thenzawl tlawhtu District Bawrhsap hian Thenzawl-a Community Health Centre (CHC) leh Integrated AYUSH Hospital te chu a hmunah tlawhin thawktu ten an lo dawngsawng a, tunlai-a hri leng mek avanga an hmalakna te damdawi In hotute chuan Bawrhsap hi lo hrilhin, COVID avanga damlo te enkawlna tur hmun tura ruahman te pawh a tlawh nghal a, thawktute himna tur ngaihtuah chunga damdawi In thuneitu ten damlo enkawlna tur hmun (Ward) an siam chu tha a tih thu a sawi bawk.\nThenzawl-a Integrated AYUSH Hospital hi COVID-19 avanga hri kai te enkawlna hmun, COVID Care Centre (CHC) atana hman tura ruahman a ni a, hei hian hri kai rinhlelh ni lo damlo dang inentir duh leh damdawi In-a admit ngaite tan harsatna a thlen theih thu pawh he hunah hian sawichhuah niin District Bawrhsap chuan Health Department hotute nen sawiho in ruahmanna tha zawk siam a nih theih a beisei tih a sawi a, remchang hmasa berah thuneitute chu sawihopui a tum thu a sawi a. Damdawi In-a thawktute chu mipui te tana thawk an nih avangin thahnemngai taka theitawp chhuah chhunzawm zel turin a fuih bawk.\nHemi hnu hian Bawrhsap hian Thenzawl-a Jawahar Navodaya Vidyalaya (JNV) pawh tlawh nghalin JNV Management Committee-ah hian District Bawrhsap hi Chairman ni nghal an ni a, Bawrhsap hi JNV-a thawktu ten lo dawngsawngin an School hmunhma te a tlawh bakah thawktute nen inkawmin inhmelhriatna an neih bakah an hmalakna leh an dinhmun hrang hrangte an sawiho nghal bawk a ni.\nBawrhsap hian Central Agricultural University hnuaia Thenzawl-a Horticulture College pawh tlawhin thawktu ten lo dawngsawngin an dinhmun leh hmalakna hrang hrang bakah harsatna an neih te an lo thlen bawk a, heng harsatna an neih te hi a theih anga a sutkian dan ngaih-tuahpui a tum thu Bawrhsap hian a sawi bawk a, Thenzawl-a Horticulture-ah hian building sak hna thawh mek niin tunah hian Classroom lailawk-ah Class kalpui mek a ni.\nBawrhsap hi Serchhip SP, R. Sathiya-sundaram IPS leh Thenzawl SDO (Civil), Kulothungan A, IAS te chuan an tawiawm a ni.